2025. július 1.

**Karrier, értékek, időtálló bizalom**

**A világ egyik legátfogóbb munkáltatói márkakutatása, a Randstad Employer Brand Research 2025 figyelemre méltó eredményeket hozott a Henkel Magyarország számára. A kutatás\* alapján a Henkel Magyarország az FMCG szektorban legjobban teljesítő cég lett a karrierépítési lehetőségek biztosításában a megkérdezettek szerint. Emellett kiemelkedően jó a megítélése a Z generáció körében.**

A Henkel Magyarország vonzerejének növekedése és a vállalat felé irányuló bizalom nem véletlen, hiszen manapság már a fiatalok inkább olyan munkaadót keresnek, ahol a tanulási lehetőségek, az értékteremtő munka, a munka-magánélet egyensúly, és a stabilitás alapvetés. A FMCG szektor erős szereplőjeként számos piacvezető termékkategóriával és nemzetközi karrierlehetőséggel a Henkel igen vonzó. A globál vállalat jövőre ünnepli 150. évfordulóját, és a magyar leányvállalat, a Henkel Magyarország is több mint 38 éve sikeres a hazai piacon.

A Randstad Employer Brand Research elemzés betekintést nyújt a potenciális munkavállalók munkahely-választási szempontjaiba és motivációiba. „A karrierépítés nálunk nem csak ígéret: például aki egyetemistaként csatlakozik hozzánk, gyakran még a mesterképzése alatt is velünk marad, mert szakmailag és emberileg is stabil alapokat, időtálló értékeket kínálunk nekik, amik hosszú távon segítik őket. Sokan közülük főállású munkatárssá is válnak, és lehetőségük nyílhat a vállalaton belül más területekre, vagy akár más országokba is eljutni. Több közép- és felső vezetőnk is gyakornokként kezdte pályafutását a Henkelnél” – mondta Dr. Fábián Ágnes, a Henkel Magyarország Kft ügyvezető igazgatója.

**Fenntarthatóság és társadalmi felelősségvállalás: nem kampány, hanem kultúra**

A kutatás\* megerősíti: A felmérésben részt vevők véleménye alapján a Henkel a legjobban teljesítő FMCG vállalat a környezet iránti elkötelezettség és a társadalmi szerepvállalás terén is.

Ez a fajta elkötelezettség a Henkel esetében nem alkalmi projekt, hanem a vállalati értékei része. A Henkel az elmúlt években nagy lépéseket tett a fenntarthatóság terén, és kézzelfogható eredményeket ért el fenntarthatósági stratégiája minden területén. Tavaly 25 százalékra növelte az újrahasznosított műanyag arányát a fogyasztási cikkek csomagolásában. 2024-es év végére a 2017-es bázisévhez képest 64 százalékkal csökkentette az egy tonna termékre jutó CO2-kibocsátást a gyártás során, és 47 százalékra növelte a megújuló forrásokból vásárolt energia arányát. Emellett az új nettó-zéró klímacélok mentén a vállalat 2045-ig 90 százalékkal kívánja csökkenteni a Scope 1, 2, 3 üvegházhatású gázok (ÜHG) abszolút kibocsátását.

A Henkel globál fenntarthatósági stratégiájához a Henkel Magyarország is aktívan hozzájárul mely többek között társadalmi szerepvállalásaiban nyilvánul meg. A vállalat a kezdetektől támogatója a PET Kupa kezdeményezésnek, a 10 Millió Fa Alapítvánnyal már öt éve töretlen az együttműködés, melynek eredményeképpen a Nemzeti Faültetés Napját is beleszámolva a parkokban, erdőkben telepített fák száma már bőven meghaladta a tízezret. A Henkel Magyarország Kft munkatársai – bevonva a fiatalabb generációt is – idén már több száz önkéntesórát teljesítettek olyan jótékonysági és közösségi programokban, mint például a TeSzedd hulladékgyűjtő akció, ahol a közvetlen környezetre pozitív hatást értek el.

**Folyamatos fejlődés mindkét szegmensben**

A 2025-ös Randstad Employer Brand Research szerint a magyarországi Henkel munkáltatói vonzereje évről évre erősödik mind az FMCG, mind az ipari (Industrial) szegmensben. Ez az eredmény az ipari kontextusban különösen figyelemre méltó, mert a környei ipari parkban lévő Henkel Adhesive Technologies multitechnológiás gyár egyidejűleg több iparág számára gyárt ragasztókat, így komplexitás tekintetében egyedülálló Európában és a világon is az első három Henkel gyár között tartják számon. A folyamatosan fejlődő gyár jelenleg több, mint 45 ország lakossági, szakipari és ipari piacaira gyárt ragasztótermékeket.

\*A Randstad Employer Brand Research kutatás közel 170 000, a 18-64 éves korosztályból kikerülő válaszadó véleményét gyűjti össze 34 piac 6 084 vállalatáról. Magyarországon 7291 fő vett részt a kutatásban.

A Henkelről

A Henkel márkáival, innovációival és technológiáival világszerte piacvezető az ipari és fogyasztói termékek területén. Az Adhesive Technologies üzletágával a Henkel globális vezető a ragasztók, tömítőanyagok és funkcionális bevonatok piacán. A Consumer Brands üzletága révén a vállalat számos piacon és kategóriában világelső, különösen a mosó- és háztartási tisztítószerek, valamint a hajápolás terén. A cég három legerősebb márkája a Loctite, a Persil és a Schwarzkopf. A 2024-es pénzügyi évben a Henkel több, mint 21,6 milliárd euró árbevételt és mintegy 3,1 milliárd euró korrigált üzemi eredményt ért el. A Henkel elsőbbségi részvényeit a német DAX tőzsdeindexben jegyzik. A Henkelnél a fenntarthatóságnak nagy hagyománya van, a vállalat világos fenntarthatósági stratégiát követ meghatározott célokkal. A Henkelt 1876-ban alapították, és ma világszerte mintegy 47 000 munkatársa sokszínű csapatot alkot, akiket az erős vállalati kultúra, a közös értékek és a „Pioneers at heart for the good of generations“ vállalati cél köt össze. További információ: www.henkel.com; [www.henkel.hu](http://www.henkel.hu).

**Kapcsolat:**

**Henkel Magyarország Kft.**

Vállalati kommunikáció

Lambert Petra

Tel. (1) 372-5555

Email: [vallalati.kommunikacio@henkel.com](mailto:vallalati.kommunikacio@henkel.com)